<document celex="IP-05-1510" lang="mt">
    <p align="right">
      Brussell, l-1 ta' Diċembru 2005
    </p>
    <h1>
      <a name="Heading4" id="Heading4"></a> <b>“.eu”: L-indirizz il-ġdid ta’ l-internet ta’ l-Ewropa jiftaħ fis-7 ta’ Diċembru</b>
    </h1>
    <p>
      <b><i>Il-Kummissjoni ħabbret illum li se tiftaħ id-domain ta’ l-ogħla livell “.eu”, li jippermetti lin-negozji, il-korpi pubbliċi u ċ-ċittadini jagħżlu isem ta’ l-Internet pan-Ewropew
      għall-websajts u l-indirizzi tal-posta elettronika tagħhom. Sufiss “.eu.” jippermetti lill-utenti jipprojjettaw preżenza, ambizzjoni jew affiljazzjoni madwar l-Ewropa kollha. Jimxi id f‘id
      mal-kodiċi nazzjonali tal-pajjiżi, ngħidu aħna “.fr.” ta’ Franza, “.pl” tal-Polonja jew “.uk” tar-Renju Unit, iżda ma jissostitwihomx. Perjodu inizjali ta’ 4 xhur se jippermetti lid-detenturi
      tad-drittijiet preeżistenti – inklużi n-negozji – li japplikaw għar-reġistrazzjoni ta’ ismijiet ta’ domains, dejjem jekk ikunu stabbiliti fl-Unjoni Ewropea. Mis-7 ta’ April 2006, ir-reġistru se
      jiftaħ il-bibien tiegħu għall-applikazzjonijiet mill-pubbliku. Bit-tnedija ta’ “.eu”, il-Kummissjoni qed twettaq il-wegħda li għamlet fil-Kunsill Ewropew ta’ Liżbona ta’ l-2000 li lis-Soċjetà
      Informatika ta' l-Ewropa tagħtiha identità fuq l-internet, skond regoli affidabbli ta' l-UE.</i></b>
    </p>
    <p>
      “Nistenna li d-<i>domain</i> ta’ l-ogħla livell ta’ l-Ewropa .eu jsir importnati daqs .com", qalet Viviane Reding, il-Kummissarju għas-Soċjetà Informatika u l-Midja. “Għan-negozji, .eu se
      jestendilhom il-medda tal-markiting tagħhom, filwaqt li jipproteġihom taħt il-liġi ta’ l-UE kontra ċ-ċiberokkupazzjoni. Bħala ċittadin, l-indirizz “.eu” jista’ jagħmel aktar viżibbli l-preżenza
      tiegħek, jew dik ta' l-iskola, l-università jew il-klabb tiegħek, fuq l-internet. Id-domain ta’ l-ogħla livell ġdid ta’ l-Ewropa joffri għalhekk opportunità unika għall-markiting onlajn modern
      li jaqsam il-fruntieri”.
    </p>
    <p>
      Isem ta’ <i>domain</i> huwa użat biex jidentifika kompjuter jew netwerk fuq l-Internet. Fost eżempji oħra, hemm ‘europa.eu’ u l-parti wara l-‘@’ f’kull indirizz tal-posta elettronika.
      Id-<i>Domains</i> ta’ l-Ogħla Livell (<i>Top Level Domains</i> -TLDs) qegħdin fil-qalba tas-sistema internazzjonali ta’ l-ismijiet tad-<i>domains</i> ta’ l-Internet – huma s-‘suffiss’ fi tmiem
      l-isem tad-<i>domain</i>, u jiġu f’żewġ kategoriji bażiċi:
    </p>
    <ul>
      <li>
        <i>TLDs</i> ġeneriċi (<i>gTLDs</i>) – mhuma marbuta ma l-ebda pajjiż, bħal “.com”, “.org”, “.net” u “.int”; u
      </li>
      <li>
        <i>TLDs</i> tal-kodiċi tal-pajjiż (<i>ccTLDs</i>), bħal “.uk”, “.fr”, “.de”, eċċ.
      </li>
    </ul>
    <p>
      Id-domain ta’ l-ogħla livell .eu huwa ġestit u operat minn Reġistru privat u mhux għall-qligħ, EURid<sup><b><a name="fnB1" href="#fn1" id="fnB1">[1]</a></b></sup> magħżul mill-Kummissjoni wara
      sejħa miftuħa. L-EURid se jirreġistra l-applikazzjonijiet għar-reġistrazzjoni ta’ l-ismijiet tad-<i>domains</i> permezz ta’ xibka kbira ta’ Reġistraturi akkreditati. ir-reġistrazzjoni ta’
      l-ismijiet tad-<i>domains</i> tista’ biss tintalab permezz ta’ wieħed minn dawn ir-Reġistraturi akkreditati. Lista tar-reġistraturi kollha u l-lingwi li bihom hija offruta r-reġistrazzjoni,
      jistgħu jinqraw fuq din il-websajt: <a href="http://list.eurid.eu/registrars/">http://list.eurid.eu/registrars/</a>
    </p>
    <p>
      Għall-bidu, il-possibbiltà li wieħed japplika għar-reġistrazzjoni ta’ l-ismijiet “.eu” se tkun riservata għad-detenturi tat-trejdmarks u għall-korpi pubbliċi (mis-7 ta’ Diċembru 2005 sas-6 ta’
      Frar 2006). Din il-possibbiltà imbagħad sejra tiġi estiża lid-detenturi ta’ “drittjiet preeżistenti” oħra, bħal ismijiet ta’ kumpaniji u identifikaturi tan-negozji (mis-7 ta’ Frar sas-6 ta’
      April 2006). Fl-aħħarnett, mis-7 ta’ April 2006, kull min hu stabbilit fl-Unjoni Ewropea jista’ japplika biex jirreġistra għal isem ta' <i>domain</i> ".eu".
    </p>
    <p>
      Il-prinċipju ta’ “<i>first come first served</i>” se japplika għal kull applikazzjoni li tkun intlaqgħet fil-fażi ta’ l-ewwel erba’ xhur u lil hinn minnha. Għalhekk, jekk żewġ applikanti
      jkollhom dritt preeżistenti fuq l-istess isem, ir-Reġistru se jirreġistra l-applikazzjoni li jkun irċeiva l-ewwel. L-istess prinċipju japplika ġaladarba r-Reġistru jkun fetaħ għal kulħadd mis-7
      ta’ April 2006.
    </p>
    <p>
      <b><i>Aktar informazzjoni</i></b>
    </p>
    <p>
      Il-ħowmpejġ ta’ EURid <a href="http://www.eurid.eu/en">http://www.eurid.eu/en</a>
    </p>
    <p>
      <a name="_Hlt120360895" id="_Hlt120360895"></a><a name="_Hlt120360788" id="_Hlt120360788"></a>Deċiżjoni dwar “.eu” mill-<i>ICANN</i> (<i>Internet Corporation For Assigned Names and
      Numbers</i>):
    </p>
    <p>
      <a href="http://www.icann.org/announcements/announcement-23mar05.htm">http://www.icann.org/announcements/announcement-23mar05.htm</a>
    </p>
    <p>
      Skeda informattiva tal-Kummissjoni ewropa dwar “.eu”:
    </p>
    <p>
      <a href="http://europa.eu.int/information_society/newsroom/cf/itemlongdetail.cfm?item_id=2331">http://europa.eu.int/information_society/newsroom/cf/itemlongdetail.cfm?item_id=2331</a>
    </p>
    <p>
      <a href="http://europa.eu.int/rapid/pressReleasesAction.do?reference=MEMO/05/457&amp;format=HTML&amp;aged=0&amp;language=EN&amp;guiLanguage=en">MEMO/05/457</a>
    </p>
    <hr />
    <p>
      <sup><b><a name="fn1" href="#fnB1" id="fn1">[1]</a></b></sup> EURid huwa t-titlu li jintuża għall-konsorzju mhux maħsub għall-qliegħ ta’ 3 reġistri: DNS-BE (Il-Belġju), IIT CNR (L-Italja) and
      NIC SE (L-Iżvezja).
    </p>
  </document>